Allerede før de nye stærekasser er blevet taget i brug, er de blevet udsat for hærværk. Der er tale om de to stærekasser, som står på Aalborgvej ved Aabybro. Der er opstillet en stærekasse i hver retning, og de er begge blevet smadret. Det var Vejdirektoratet selv, der anmeldte hærværket lørdag den 20. oktober klokken 7.29. - Vi sendte en patrulje derud, som konstaterede, at der var skåret hul i det sorte folie, som var omkring stærekassen, og så var glaspartiet blevet knust, siger vagtchef ved Nordjyllands Politi, Michael Elkjær. Han oplyser desuden, at politiet ingen mistænkte har i sagen. Der er i alt sat 20 stærekasser på landsplan, og flere har allerede været udsat for hærværk. Senest blev de to nyopsatte stærekasser på Grenåvej i Aarhus ligeledes smadret, og heller ikke her har politiet nogen mistænkte. Før det gik det ud over to stærekasser i Albertslund.

Referat:
Om godt en uge skulle de nye stærekasser ved Aabybro være taget i brug. Nu er de blevet ødelagt.